Esaia 49 | Bibele e Inthaneteng | Phetolelo ea Lefatše le Lecha
49 ’Mameleng, Lōna lihlekehleke,+ ’me le ele hloko, lōna lichaba tse hōle.+ Jehova o mpitsitse+ ke sa le ka mpeng.+ O boletse lebitso la ka ke sa le lithong tse ka hare tsa ’Mè.+ 2 A etsa hore molomo oa ka o be joaloka sabole e bohale.+ O mpatile moriting+ oa letsoho la hae.+ Butle-butle a nketsa lerumo le leolitsoeng. A mpata khohlopong ea hae. 3 A tsoela pele ho re ho ’na: “U mohlanka oa ka, Uena Iseraele,+ uena eo ke tla bonahatsa botle ba ka ho eena.”+ 4 Empa ha e le ’na, ka re: “Ke sebelelitse lefeela.+ Ke sebelisitse matla a ka bakeng sa ntho eo e seng ea sebele le lefeela.+ Kannete kahlolo ea ka e ho Jehova,+ ’me moputso oa ka o ho Molimo+ oa ka.” 5 Joale Jehova, Ea nketsang ho tloha ka mpeng hore ke be mohlanka oa hae,+ o itse ke khutlisetse Jakobo ho eena,+ e le hore Iseraele e bokelloe ho eena.+ Ke tla tlotlisoa mahlong a Jehova, Molimo oa ka o tla fetoha matla a ka. 6 Eaba o re: “Ha ea ba taba e sa reng letho hore u be mohlanka oa ka bakeng sa ho hlahisa meloko ea Jakobo le ho khutlisa ba sirelelitsoeng ba Iseraele;+ ke boetse ke fane ka uena hore u be leseli la lichaba,+ e le hore poloko ea ka e ka ba teng ho isa pheletsong ea lefatše.”+ 7 Sena ke seo Jehova, Morekolli oa Iseraele,+ Mohalaleli oa eona, a se boletseng ho ea nyelisoang moeeng,+ ho ea hloiloeng ke sechaba,+ ho mohlanka oa babusi:+ “Marena a tla bona ’me ka sebele a tsohe,+ le likhosana, ’me li tla inama, ka lebaka la Jehova, ea tšepahalang,+ Mohalaleli oa Iseraele, ea u khethang.”+ 8 Sena ke seo Jehova a se boletseng: “Ke u arabetse ka nako ea kamohelo,+ ’me ke u thusitse ka letsatsi la poloko;+ ke ’nile ka u sireletsa e le hore ke fane ka uena joaloka selekane bakeng sa batho,+ hore u etse hore naha e boele e be le baahi,+ ho etsa hore mafa a entsoeng lesupi a ruuoe hape,+ 9 ho re ho batšoaruoa,+ ‘Tsoang!’+ ho ba lefifing,+ ‘Itlhahiseng!’+ Ba tla fula litseleng, ’me makhulo a bona a tla ba litseleng tsohle tse tsamauoang haholo.+ 10 Ba ke ke ba lapa,+ kapa ba nyoroa,+ kapa ba otloa ke mocheso o bataolang kapa letsatsi.+ Etsoe Ea ba hauhelang o tla ba etella pele,+ ’me o tla ba isa lilibeng tsa metsi.+ 11 Ke tla etsa hore lithaba tsohle tsa ka e be tsela, le litsela tsa ka tse khōlō li tla ba moo ho phahameng.+ 12 Bonang! Bana ba tla tla ba tsoa hōle,+ ’me, bonang! bana ba tsoa leboea+ le bophirimela,+ ’me bana ba tsoa naheng ea Sinime.” 13 Etsang mohoo oa nyakallo, lōna maholimo,+ ’me u thabe, uena lefatše.+ Lithaba li ke li nyakalle ka mohoo oa nyakallo.+ Etsoe Jehova o tšelisitse batho ba hae,+ ’me o bontša khauho ho batho ba hae ba hlorileng.+ 14 Empa Sione e ’nile ea re: “Jehova o ntlohetse,+ ’me Jehova o ntebetse.”+ 15 Na mosali a ka lebala ngoana oa hae ea anyang hoo a ke keng a hauhela mora oa mpa ea hae?+ Esita le basali bana ba ka lebala,+ leha ho le joalo ’na nke ke ka u lebala.+ 16 Bona! Ke u ngotse liatleng tsa ka.+ Marako a hao a ka pel’a ka kamehla.+ 17 Bara ba hao ba potlakile. Ba u qhaqhang le ba u ripitlang ba tla tloha ho uena. 18 Phahamisetsa mahlo a hao ka hohle ’me u bone. Kaofela ha bona ba phuthehile.+ Ba tlile ho uena. “Ka ’na ea phelang,” ho bolela Jehova,+ “u tla ikapesa bona kaofela joalokaha eka ke ka mekhabiso, ’me u tla ba tlamella ho uena joaloka monyaluoa.+ 19 Le hoja libaka tsa hao tse ripitliloeng le masupi a hao le naha ea lithako tsa hao li le teng,+ le hoja hona joale u patisane haholo hore ho luloe ho uena, ’me ba u metsang ba le hōle,+ 20 leha ho le joalo moo u ntseng u utloa bara ba boemo ba hao ba tahlehelo+ ba tla re, ‘Sebaka sena se patisane haholo bakeng sa ka.+ Mphe sebaka, e le hore nka lula ho sona.’+ 21 Ka sebele u tla re ka pelong ea hao, ‘Ke mang ea ntsoaletseng baa, kaha ke mosali ea amohuoeng bana le nyopa, ea isitsoeng kholehong le ea nkiloeng e le motšoaruoa?+ Ha e le bana, ba hōlisitsoe ke mang?+ Bonang! Ke ne ke siiloe ke le mong.+ Bana—ba ne ba le hokae?’”+ 22 Sena ke seo ’Musi Morena Jehova a se boletseng: “Bonang! Ke tla phahamisa letsoho la ka lichabeng,+ le ho batho ke tla phahamisa pontšo+ ea ka. Ba tla tlisa bara ba hao sefubeng, ’me ba jare barali ba hao lehetleng.+ 23 Marena a tla fetoha bahlokomeli ba hao,+ le likhosatsana tsa ’ona li fetohe basali ba bahlokomeli bakeng sa hao. Ba tla u inamela lifahleho li shebile fatše,+ ’me ba tla nyeka lerōle la maoto a hao;+ ’me u tla lokela ho tseba hore ke ’na Jehova, eo ba ntšepang ba ke keng ba hlajoa ke lihlong ka eena.”+ 24 Na ba seng ba nkiloe ba ka nkoa ho monna ea matla,+ kapa na sehlopha sa ba isitsoeng kholehong ke mohatelli se ka baleha?+ 25 Empa sena ke seo Jehova a se boletseng: “Esita le sehlopha sa ba isitsoeng kholehong ke monna ea matla se tla tlosoa,+ ’me ba seng ba ntse ba nkiloe ke mohatelli ba tla baleha.+ Ke tla loantša ea le loantšang,+ ’me bara ba lōna ke tla ba pholosa.+ 26 Ke tla etsa hore ba le tšoarang hampe ba je nama ea bona; ’me ba tla tahoa ke mali a bona joalokaha eka ba tahiloe ke veine e monate. Nama eohle e tla lokela ho tseba hore ’na, Jehova,+ ke Mopholosi+ oa hao le Morekolli oa hao,+ ke ’na Ea Matla oa Jakobo.”+